टेनिसमा अभिलाषाको आशा
अभिलाषा विष्टले टेनिस खेल्न थालेको पनि १२ वर्ष भइसकेको छ । सफ्टवेयर इन्जिनियरिङ अध्ययन गरिरहेकी उनले यसबीच टेनिसको कोर्टमा तय गरेको यात्रा आफैंमा लोभलाग्दो छ । यसमा गर्व उत्तिकै गर्न सकिन्छ । आक्रामक हुँदै बेसलाइनबाट खेल्न रूचाउने अभिलाषा खासमा अलराउन्डर शैलीकी खेलाडी हुन् । नेपाली टेनिसमा उनीसँग जोडिएर धेरैथोक पहिलोपल्ट भएको छ । त्यसैले उनी विशेष छिन् ।
काठमाडौँ — अभिलाषा विष्टले टेनिस खेल्न थालेको पनि १२ वर्ष भइसकेको छ । सफ्टवेयर इन्जिनियरिङ अध्ययन गरिरहेकी उनले यसबीच टेनिसको कोर्टमा तय गरेको यात्रा आफैंमा लोभलाग्दो छ । यसमा गर्व उत्तिकै गर्न सकिन्छ । आक्रामक हुँदै बेसलाइनबाट खेल्न रूचाउने अभिलाषा खासमा अलराउन्डर शैलीकी खेलाडी हुन् । नेपाली टेनिसमा उनीसँग जोडिएर धेरैथोक पहिलोपल्ट भएको छ । त्यसैले उनी विशेष छिन् ।जस्तो, उनी व्यावसायिक टेनिस खेलिरहेकी नेपालकी एक महिला खेलाडी हुन् । भर्खर हो उनी प्रो भएकी । अहिलेसम्म वरीयता भने प्राप्त गरेकी छैनन् । तर जुनियर छँदा उनी विश्व वरीयताको ४ सय २८ औं स्थानसम्म पुगेकी थिइन् । यति धेरै उचाइमा पुग्ने पनि उनी एक्ली नेपाली हुन् । पोखरामा सम्पन्न नवौं राष्ट्रिय खेलकुदमा पनि उनले चार स्वर्ण जितेकी थिइन् । त्यो सफलता आफू सहभागी सबै स्पर्धामा हो । महिला सिंगल र डबल्स, मिक्स्ड डबल्स र टिम इभेन्ट । यस्तो उपलब्धि चुम्ने पनि उनी नै नेपाली टेनिसकी पहिलो खेलाडी हुन् । कुराकानीका क्रममा निकै मिजासिली अभिलाषाको खेलको सबैभन्दा ठूलो विशेषता हो ‘अनुशासन’ । अहिलेसम्म व्यावसायिक खेलाडी भएयता तीन प्रमुख प्रतियोगितामा भाग लिइसकेकी छन् । ती हुन्, १५के डलरका दुई प्रतियोगिता र २५के डलरका एक प्रतियोगिता । क्लेकोर्टमा खेल्न रूचाउने अभिलाषा यस्तै प्रतियोगिता खेलेर अंक बटुल्दै शिखर पुग्न चाहन्छिन् ।यिनै अभिलाषालाई नेपाल खेलकुद पत्रकार मञ्चले एनएसजेएफ पल्सर स्पोर्टस अवार्ड २०७८ को पिपल्स च्वाइस अवार्डका लागि मनोनयन गरेको छ । उनका प्रतिस्पर्धीमा फुटबलका अञ्जन विष्ट, क्रिकेटका आसिफ शेख, भलिबलकी उषा भण्डारी र पौडीकी डुवाना लामा छन् । यो विधामा मनोनयनमा पर्ने उनी टेनिसकै पहिलो खेलाडी हुन् । उनी भन्छिन्, ‘सबैभन्दा पहिला यसबारे समाचार सुन्दा म निकै खुसी भएँ, अलिकति स्तब्ध पनि ।’कारण ? अभिलाषाले यत्तिको अपेक्षा गरेकी थिइनन् । उनलाई के लाग्छ भने टेनिसबारे नेपाली खेलकुदमा कमै चर्चा हुन्छ । त्यसैले यस खेलका खेलाडीबारे पनि कमैमात्र चर्चा हुन्छ । त्यसैले अभिलाषालाई अहिले गर्व लाग्छ । तर यसको अर्थ यो होइन कि नेपाली टेनिसमा कसैले राम्रो गर्छ भने त्यो त्यत्तिकै ओझेलमा परोस् । नेपाली खेलकुदले यिनै अभिलाषाबाट धेरै अपेक्षा राख्न सक्छ । अनि यस्तै उदीयमान खेलाडीलाई त हो आफूले सक्दो मतदान गरेर जिताउने । ग्रान्ड स्लाम सपनाटेनिस खेलाडीले कुनै न कुनै बेला ग्रान्ड स्लाम खेलेको सपना त देख्दो हो । अभिलाशा पनि अपवाद होइनन् । यस्तै सपना देख्छिन् । उनलाई मात्र होइन, सबैलाई थाहा छ, यो ठूलै सपना हो । फरक के भने १९ वर्ष पुगेकी अभिलाषाले यसका लागि आजभोलि कठिन मिहिनेत गरिरहेकी छन् । आजभोलि उनको दिनचर्या यस्तै छ । टेनिस र टेनिसमात्रै ।बिहानै टेनिस, बेलुकै टेनिस, साँझ पनि टेनिस । यति नगर्ने हो भने ग्रान्ड स्लाम खेल्ने सपना कहाँ पूरा हुन्छ र ? अभिलाषा भाग्यमानी छन् । किनभने उनलाई यो सपनाका लागि साथ दिने परिवार छ । सानेपामा हुर्केबढेकी अभिलाषा र उनको परिवार अचेल ठैबमा बस्छन् । उनी र उनका दाइ अभिषेक सानैदेखि खेलकुद माहोलमा हुर्केबढे । सेन्ट जेभियर्समा कुनै न कुनै खेल भइरहन्थ्यो । फुच्ची अभिलाषा भने टेनिसमा आकर्षित भएकी थिइन् । त्यही आकर्षणले उनलाई अहिले स्टार खेलाडी बनाइसकेको छ ।